Thomas Jensen (S), 2012-06-08:
For at sige det ligeud: Danmark står på skuldrene af det arbejdende folk.
Så enkelt kan det siges.
I de sidste 10 år har de højreorienterede ført skattepolitik ud fra den fejlopfattelse, at den, der har, skal mere gives.
I 10 år har de højreorienterede ført en politik, der forgyldte de allermest velbjærgede danskere.
I 10 år præmierede VKO det kortsigtede forbrug med penge, som de tog fra fællesskabet, og hvor regning efter regning blev sendt til de hårdtarbejdende lønmodtagere.
Nu i dag tillader højrefløjen sig så, anført af Liberal Alliance, at spørge den nuværende regering, om det må blive dyrere at være dansker, så har man hørt det med!
Lad os se på spørgsmålet.
Må det blive dyrere at være dansker?
Fokus er her, typisk liberalistisk, på det enkelte individ og slet ikke på fællesskabet: Får jeg mere ud af det offentlige, end jeg betaler?
Kan det betale sig for mig at være medlem af aktieselskabet Danmark?
Vi er slet ikke bange for det spørgsmål, for svaret er, at for helt almindelige danske familier har det faktisk været en gevinst at få en ny regering.
De får ganske enkelt noget for pengene: billigere efterskoler til ungerne, flere pædagoger i børnehaven, gratis behandling for barnløshed og et truckcertifikat eller anden uddannelse, hvis man går hen og bliver arbejdsløs.
Og det er vel at mærke før en skattereform, en reform, som er en stor, stor gevinst for danskere med helt almindelige lønindkomster.
Men for Socialdemokraterne handler politik ikke kun om at besvare det spørgsmål.
For os er Danmark ikke et discountsupermarked, hvor det bare gælder om at have de billigste varer på hylderne.
Vi tror på et samfund, hvor vi løser opgaverne i fællesskab, lige fra forsvaret af vores land til pasning af børn og uddannelse af vores unge.
Vi tror, at et stærkt fællesskab er godt, og at et godt velfærdssamfund er grobunden for vækst og velstand.
Vi tror, at når danske virksomheder har succes og skaber arbejdspladser, er det ikke på trods af det danske velfærdssamfund, men i høj grad på grund af det danske velfærdssamfund, fordi samfundet bidrager med veluddannede medarbejdere, god infrastruktur, et ordentligt retssystem, en stabil energiforsyning, sikkerhed for virksomheden og tryghed for dens medarbejdere.
Alt det koster penge, og det skal betales via skatter og afgifter.
Og ja, vi har hævet skatter og afgifter for 5 mia. kr.
Det har vi gjort med åbne øjne og med en tordnende ærlighed over for vælgerne.
For de fleste danskere har det været en god forretning, men først og fremmest har det styrket fællesskabet.
VKO-dagene er forbi.
Dengang fik bankdirektørerne en skatterabat på fællesskabets regning i omegnen af 500.000 kr. om året, og kort tid efter, da der pludselig var hul i kassen, fik en helt almindelig LO-familie regningen.
De skal betale 5.600 kr. ekstra i 2013 på grund af VKO's genopretningsaftale.
Det faktum har det med at glide ud, når de borgerlige taler om skatter og afgifter.
Vi Socialdemokrater ved, og regeringen ved, at det er fabriksarbejderen, rengøringsassistenten, SOSU-assistenten, metalarbejderen, sygeplejersken og læreren, der er det kit, der holder vores velfærdssamfund sammen.
Det er derfor, at vi med vores skattereform markerer, at det nu er de hårdtarbejdende lønmodtageres tur.
I vores udspil til en skattereform vinder en LO-familie 6.800 kr., samtidig med at vi investerer i arbejdspladser og i vores fælles fremtidige velfærd, og det hele er fuldt finansieret.
Så hvis hr. Lars Løkke Rasmussen, Venstre og andre højreorienterede overhovedet tænker på andre end bankdirektører og børsmæglere, hvis hr. Lars Løkke Rasmussen og andre højreorienteret virkelig tænker på mennesker med helt almindelige lønninger, skulle de tage at være med i vores skattereform.
Hvis vi for sportens skyld modvilligt skal gå ind på de højreorienteredes præmis om, at det ikke må være dyrere at være dansker, kan man med rette spørge: Hvilken af de næsten 300 skatte- og afgiftsstigninger, som VKO har indført, mens de over for danskerne påstod, at der var skattestop, vil Venstre, Liberal Alliance, De Konservative og Dansk Folkeparti tilbagerulle?
Er det noget, de højreorienterede partier vil rulle tilbage?
Forespørgslen her i dag er en del af højrefløjens det skal ikke være dyrere at være dansker-show.
I disse dage har Liberal Alliance fremsat skatteforslag, der sammenlagt slår et hul i statskassen på 29-33 mia. kr.
Det bliver spændende at høre, om Liberal Alliance i dag løfter sløret for, om et så stort hul i statskassen ifølge Liberal Alliances logik gør det dyrere at være dansker.
Det bliver spændende at høre, om Venstre i dag afslører, hvilke danskere det vil blive billigere for, hvis Venstre med deres 2-minutters-YouTube-plan vil skære ned for 5 mia. kr. i den offentlige sektor for at få råd til deres såkaldte rigtige skattelettelser.
Skal pengene tages fra børnehaverne, sygehusene og ældreomsorgen, eller skal der indføres brugerbetaling på sundhed og uddannelse?
Men at tro, at de højreorienterede i dag afslører, hvad deres politik egentlig går ud på, er nok at gøre sig for store forhåbninger, og om de højreorienterede så er til enten show eller retoriske spørgsmål, har vi og det arbejdende Danmark til gode at se.
Jeg skal på vegne af Socialdemokraterne, SF, Radikale Venstre og Enhedslisten oplæse følgende: Forslag til vedtagelse »Folketinget konstaterer, at den offentlige sektor ikke alene påvirker danskernes forbrugsmuligheder og levestandard gennem skatter og afgifter, men også ved den service og de ydelser, som danskerne modtager fra det offentlige.
Det gælder f.eks. fri og lige adgang til sundhedsvæsenet, dagtilbud, ældrepleje og uddannelse.
Den tidligere regerings genopretningsaftale vil øge skatterne varigt med 6 mia. kr. Finansloven for 2012 indebærer en forbedring for de danske familier i 2013.
Det indebærer, at FL12 for brede grupper af danskere i 2013 vil medføre, at niveauet for service og ydelser forbedres med et større beløb, end de skal betale ekstra i skatter og afgifter.«